b'\n_START_ARTICLE_\nThessaloniki\n_START_SECTION_\nMaantiede\n_START_PARAGRAPH_\nThessaloniki sijaitsee Pohjois-Kreikassa Chalkidik\xc3\xadn niemimaan l\xc3\xa4nsipuolella sijaitsevan, Egeanmereen kuuluvan Therma\xc3\xafk\xc3\xb3slahden pohjukassa. Vanha kaupunki \xc3\x81no P\xc3\xb3li (\xe2\x80\x9dYl\xc3\xa4kaupunki\xe2\x80\x9d) on rakennettu ylemm\xc3\xa4ksi K\xc3\xa9drinos-kukkulan rinteille, ja uudempi kaupunki puolikaaren muotoon lahden rannalle. Sen ymp\xc3\xa4rille levitt\xc3\xa4ytyv\xc3\xa4t laajat esikaupungit sek\xc3\xa4 metropolialue._NEWLINE_Thessalonikin keskipisteeksi lasketaan usein Aristot\xc3\xa9lous-k\xc3\xa4velykatu (\xe2\x80\x9dAristoteleen katu\xe2\x80\x9d). Keskustan muita merkitt\xc3\xa4vimpi\xc3\xa4 katuja ovat rantapromenadi Leof\xc3\xb3ros N\xc3\xadkis (\xe2\x80\x9dVoiton valtakatu\xe2\x80\x9d), joka on suosittu vapaa-ajanviettopaikka, sek\xc3\xa4 Egnat\xc3\xada-katu, joka on nimetty antiikin aikaisen Via Egnatian mukaan ja seuraa suunnilleen sen reitti\xc3\xa4._NEWLINE_Thessalonikin it\xc3\xa4puolella kohoaa Chorti\xc3\xa1tis-vuori. Kaupungin l\xc3\xa4nsipuolella Therma\xc3\xafk\xc3\xb3slahteen laskee nelj\xc3\xa4 merkitt\xc3\xa4v\xc3\xa4\xc3\xa4 jokea, jotka ovat Axi\xc3\xb3s, Gallik\xc3\xb3s, Loud\xc3\xadas ja Ali\xc3\xa1kmonas. Ne muodostavat yhdess\xc3\xa4 laajan suistoalueen Thessalonikin metropolialueen l\xc3\xa4nsiosaan. Kaupungin l\xc3\xa4nsipuolella sijaitsee my\xc3\xb6s laaja Thessalonikin tasanko, joka on Kreikan suurin yksitt\xc3\xa4inen tasankoalue (1\xc2\xa0840 neli\xc3\xb6kilometri\xc3\xa4). Thessalonikin it\xc3\xa4puolella sijaitsevat Kor\xc3\xb3neia- ja V\xc3\xb3lvi-j\xc3\xa4rvet. Et\xc3\xa4isyys Thessalonikista maan p\xc3\xa4\xc3\xa4kaupunkiin Ateenaan on linnuntiet\xc3\xa4 noin 304 kilometri\xc3\xa4 ja maanteitse noin 502 kilometri\xc3\xa4._NEWLINE_Thessalonikin ilmasto on v\xc3\xa4limerenilmasto, johon vaikuttaa meren l\xc3\xa4heisyys. Kuukauden keskil\xc3\xa4mp\xc3\xb6tila on ylimmill\xc3\xa4\xc3\xa4n hein\xc3\xa4kuussa 25\xc2\xa0\xc2\xb0C ja alimmillaan tammikuussa 6\xc2\xa0\xc2\xb0C. Sateisinta on marraskuussa (keskim\xc3\xa4\xc3\xa4rin 80\xc2\xa0mm). Muun Kreikan tavoin alue on maanj\xc3\xa4ristysherkk\xc3\xa4\xc3\xa4.\n_START_SECTION_\nBysanttilainen aika\n_START_PARAGRAPH_\nBysantin valtakunnan aikana eli Kreikan keskiajalla Thessalonikesta tuli v\xc3\xa4hitellen valtakunnan toiseksi suurin ja merkitt\xc3\xa4vin kaupunki Konstantinopolin j\xc3\xa4lkeen. Kaupunkiin rakennettiin lukuisia kirkkoja ja luostareita, joista monet ovat s\xc3\xa4ilyneet._NEWLINE_Bysanttilaisella ajalla Thessalonike k\xc3\xa4rsi goottien, slaavien, persialaisten ja saraseeniarabien hy\xc3\xb6kk\xc3\xa4yksist\xc3\xa4. Kaupungin muurit pelastivat sen usein. Kaupunki k\xc3\xa4rsi my\xc3\xb6s vaurioita maanj\xc3\xa4ristyksess\xc3\xa4 vuonna 620. Normannit valtasivat kaupungin vuonna 1185. Nelj\xc3\xa4nnen ristiretken vuonna 1204 seurauksena Thessalonike p\xc3\xa4\xc3\xa4tyi ristiretkel\xc3\xa4isten k\xc3\xa4siin, ja sen ymp\xc3\xa4rille muodostettiin Thessaloniken kuningaskunta. Bysantti sai alueen takaisin valtaansa vuonna 1246. Keskiajalla kaupungin nimi muuttui italialaiseen muotoon Salonichi tai Saloniki, joka s\xc3\xa4ilyi k\xc3\xa4yt\xc3\xb6ss\xc3\xa4 1900-luvulle saakka. Keskiajan latinankielisiss\xc3\xa4 teksteiss\xc3\xa4 esiintyy my\xc3\xb6s muoto Salonicia.\n_START_SECTION_\nOsmanivallan aika\n_START_PARAGRAPH_\n1400-luvun alussa heikentynyt Bysantti menetti kyvyn hallita Thessalonikia, ja se myytiin Venetsialle. Osmanien valtakunta valtasi kaupungin vuonna 1430. Osmaniturkkilaisen vallan alla kaupunki s\xc3\xa4ilyi merkitt\xc3\xa4v\xc3\xa4n\xc3\xa4 kaupallisena ja hallinnollisena keskuksena. Monet kirkot muutettiin moskeijoiksi. Turkkilaiset kutsuivat (ja kutsuvat edelleen) kaupunkia nimimuodossa Sel\xc3\xa2nik. Osmanivallan aikana kaupunki kehittyi kukoistavaksi monikulttuuriseksi ja kosmopoliittiseksi keskukseksi. Siit\xc3\xa4 tuli muun muassa merkitt\xc3\xa4v\xc3\xa4 Espanjasta tulleiden sefardijuutalaisten keskus._NEWLINE_1800-luvulla osmanivaltakunnan uudistusten my\xc3\xb6t\xc3\xa4 Thessalonikia kehitettiin merkitt\xc3\xa4v\xc3\xa4sti, ja siit\xc3\xa4 tuli koko Balkanin alueen merkitt\xc3\xa4vin teollisuuskeskus. 1800-luvun puolessa v\xc3\xa4liss\xc3\xa4 kaupungissa oli noin 60\xc2\xa0000\xe2\x80\x9370\xc2\xa0000 asukasta, ja se oli Osmanien valtakunnan t\xc3\xa4rkein kaupunki Euroopan puolella heti Konstantinopolin j\xc3\xa4lkeen. Kaupungin v\xc3\xa4kiluku kasvoi vuosina 1840\xe2\x80\x931912 yli 150\xc2\xa0000. Kaupunki sai my\xc3\xb6s rautatieyhteyden muualle Eurooppaan.\n_START_SECTION_\nMy\xc3\xb6hempi historia\n_START_PARAGRAPH_\nKreikan armeija vapautti Thessalonikin osmanivallasta ensimm\xc3\xa4isen Balkanin sodan aikaan 27. lokakuuta 1912. Kuningas Yrj\xc3\xb6 I murhattiin kaupungissa vuonna 1913. Ensimm\xc3\xa4isen maailmansodan aikana vuonna 1916 Elefth\xc3\xa9rios Veniz\xc3\xa9los teki Thessalonikista hallituksensa p\xc3\xa4\xc3\xa4kaupungin. Suuri osa kaupungista tuhoutui suuressa tulipalossa vuonna 1917. T\xc3\xa4m\xc3\xa4n j\xc3\xa4lkeen kaupungin asemakaava suunniteltiin uudestaan nykyaikaiseksi eurooppalaiseksi kaupungiksi. Thessaloniki kasvoi voimakkaasti 1920-luvulla Kreikan ja Turkin v\xc3\xa4est\xc3\xb6nvaihdon my\xc3\xb6t\xc3\xa4, jolloin alueelle, samoin kuin muualle Kreikkaan ja erityisesti satamakaupunkeihin, tuli paljon evakkoja nykyisen Turkin puolelta. Thessalonikiin muutti erityisesti Pontoksen kreikkalaisia._NEWLINE_Ennen toista maailmansotaa Thessalonikissa asui yli 50\xc2\xa0000 juutalaista, ja siit\xc3\xa4 k\xc3\xa4ytettiinkin nimityst\xc3\xa4 \xe2\x80\x9dBalkanin Jerusalem\xe2\x80\x9d. Natsi-Saksan miehityksen aikana vuosina 1941\xe2\x80\x931944 valtaosa Thessalonikin juutalaisista kuitenkin surmattiin keskitysleireiss\xc3\xa4 tai kaupungin urheilustadionilla._NEWLINE_Thessalonikin kasvu jatkui voimakkaana 1950- ja 1960-luvuilla, mink\xc3\xa4 my\xc3\xb6t\xc3\xa4 kaupunki sai nykyisen ulkoasunsa tiiviisti rakennettuna mutta melko suunnittelemattomana metropolina. Maanj\xc3\xa4ristys vaurioitti kaupunkia 20. kes\xc3\xa4kuuta 1978. Vuonna 1988 Thessalonikin varhaiskristilliset ja bysanttilaiset muistomerkit otettiin Unescon maailmanperint\xc3\xb6luetteloon._NEWLINE_Nykyisin Thessaloniki on merkitt\xc3\xa4v\xc3\xa4 hallinnollinen, kaupallinen, kulttuurinen ja liikenteen keskus, ja koko etel\xc3\xa4isen Euroopan merkitt\xc3\xa4vimpi\xc3\xa4 opiskelijakaupunkeja. Vuonna 2004 Ateenan olympialaisten aikaan kaupungissa j\xc3\xa4rjestettiin useiden lajien kilpailut._NEWLINE_Nykyinen Thessalonikin kunta muodostui, kun Thessaloniki ja Triandr\xc3\xada yhdistyiv\xc3\xa4t vuoden 2011 alussa Kallikrates-suunnitelman mukaisesti.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nThessalonikin symbolina pidet\xc3\xa4\xc3\xa4n Valkoista tornia (Lefk\xc3\xb3s P\xc3\xbdrgos), joka sijaitsee rannalla. Se rakennettiin 1500-luvulla ja oli alun perin osa kaupunginmuureja. Toinen merkitt\xc3\xa4v\xc3\xa4 symboli on roomalaisaikainen Galeriuksen kaari, joka tunnetaan nimell\xc3\xa4 Kam\xc3\xa1ra. Antiikin ajan n\xc3\xa4ht\xc3\xa4vyyksiin kuuluvat sen ohella muun muassa Rotunda sek\xc3\xa4 antiikin aikainen agora._NEWLINE_Thessalonikin varhaiskristillisiin ja bysanttilaisiin muistomerkkeihin, jotka muodostavat Unescon maailmanperint\xc3\xb6kohteen, kuuluu lukuisia kirkkoja ja luostareita. Merkitt\xc3\xa4vimpi\xc3\xa4 niist\xc3\xa4 ovat Pyh\xc3\xa4n Demetrioksen kirkko ja Lat\xc3\xb3moksen luostari. Vanhassakaupungissa \xc3\x81no P\xc3\xb3lissa on vanhoja taloja ja kapeita katuja. Sen korkeimmalla kohdalla kohoaa keskiaikainen Heptapyrgion-linnoitus. Kaupungin katedraali on Pyh\xc3\xa4n Gregorios Palamaksen katedraali. Vapaa-ajan ja y\xc3\xb6el\xc3\xa4m\xc3\xa4n keskuksiin kuuluvat Lad\xc3\xa1dikan kaupunginosa, rantapromenadi sek\xc3\xa4 Aristot\xc3\xa9lous-kadun ymp\xc3\xa4rist\xc3\xb6. Valkoisen tornin ohella toinen maamerkki on moderni OTE:n TV-torni._NEWLINE_Thessalonikin merkitt\xc3\xa4vimm\xc3\xa4t museot ovat Thessalonikin arkeologinen museo ja Bysanttilaisen kulttuurin museo. Muita t\xc3\xa4rkeit\xc3\xa4 museoita ovat muun muassa Makedonian nykytaiteen museo, Makedonian-Traakian kansatieteellinen museo sek\xc3\xa4 Thessalonikin juutalainen museo.\n_START_SECTION_\nLiikenne\n_START_PARAGRAPH_\nThessaloniki on Pohjois-Kreikan liikenteellinen keskus. Thessalonikin rautatieasemalta kulkee kaukojunia muun muassa Ateenaan sek\xc3\xa4 proastiak\xc3\xb3s-paikallisjunia l\xc3\xa4hialueelle. Thessalonikin kansainv\xc3\xa4linen lentoasema sijaitsee Th\xc3\xa9rmiss\xc3\xa4 metropolialueen kaakkoisosassa. Se on Kreikan kolmanneksi vilkkain lentoasema. Thessalonikin l\xc3\xa4hell\xc3\xa4 riste\xc3\xa4v\xc3\xa4t Kreikan merkitt\xc3\xa4vimm\xc3\xa4t valtatiet, pohjois-etel\xc3\xa4suuntainen A1 ja it\xc3\xa4-l\xc3\xa4nsisuuntainen A2._NEWLINE_Thessalonikissa on laaja bussiverkosto, johon kuuluu noin 80 linjaa. Thessalonikin metro on rakenteilla, ja sen ensimm\xc3\xa4inen osuus olisi tarkoitus saada k\xc3\xa4ytt\xc3\xb6\xc3\xb6n vuonna 2020.\n_START_SECTION_\nKoulutus\n_START_PARAGRAPH_\nThessaloniki on merkitt\xc3\xa4v\xc3\xa4 opiskelijakaupunki, ja siell\xc3\xa4 opiskelee noin 100\xc2\xa0000 korkeakouluopiskelijaa. Kaupungissa toimii kaksi yliopistoa, Thessalonikin Aristoteles-yliopisto ja Makedonian yliopisto. Aristoteles-yliopisto on Kreikan suurin.\n_START_SECTION_\nKulttuuri ja urheilu\n_START_PARAGRAPH_\nThessaloniki oli Euroopan kulttuurip\xc3\xa4\xc3\xa4kaupunki vuonna 1997. Merkitt\xc3\xa4viin kulttuuritapahtumiin kuuluu Thessalonikin kansainv\xc3\xa4linen elokuvajuhla vuosittain marraskuussa. Thessalonikista ovat kotoisin urheiluseurat Aris, Iraklis ja PAOK.'